# Beskrajni dan

### Izvor: Wikipedija

Beskrajni dan
Groundhog Day
Redatelj | Harold Ramis
Producent | Trevor Albert C.O. Erickson Harold Ramis Whitney White
Scenarist | Danny Rubin Harold Ramis
Glavne uloge | Bill Murray Andie MacDowell Chris Elliott Stephen Tobolowsky Marita Geraghty
Glazba | George Fenton
Godina izdanja | 1993.
Trajanje | 101 min.
Država | SAD
Jezik | Engleski
Službene web stranice
IMDb profil

"Beskrajni dan" (engl. "Groundhog Day") američka je fantastična romantična komedija iz 1993. koja govori o ciničnom meteorologu, Philu Connorsu (Bill Murray), koji proživljava stalno isti dan. Andie MacDowell glumi Ritu, njegovu novu producenticu. Film je režirao Harold Ramis, a scenarij su napisali Ramis i Danny Rubin.

Pri premijeri je film bio umjereno hvaljen od kritike, no s vremenom je stekao još veću reputaciju i postao sastavnim dijelom kulture kada se treba opisati nešto što se stalno ponavlja i nikada ne mijenja. Nalazi se i na listi 250 najboljih filmova kinematografije na siteu IMDb.com, 2006. je bio jedan od 25 filmova koji su prihvaćeni da budu uključeni u National Film Registry [1] a American Film Institute ga je stavio na 34. mjesto na listi "100 godina...100 smijeha"[2]. Uz to, Writers Guild of America je stavio scenarij na 27. mjesto na listi "101 najboljih scenarija ikada napisanih"[3].

## [uredi] Filmska ekipa

Režija: Harold Ramis

Glume: Bill Murray (Phil Connors), Andie MacDowell (Rita Hanson), Chris Elliott (Larry), Stephen Tobolowsky (Ned Ryerson), Marita Geraghty (Nancy), Brian-Doyle Murray (Buster Green), Rick Ducommun (Gus), Angela Paton (Gđica. Lancester) i dr.

## [uredi] Radnja

Upozorenje čitatelju: Slijedi tekst koji sadrži pojedinosti o radnji i/ili završetku ovog djela.

Dan svizaca je američki praznik u gradiću Punxsutawneyju koji se održava svake godine 2. veljače. Svakog jutra tog datuma lokalni predstavnici bude svisca iz zimskog sna te prema vjerovanju on previđa vrijeme - ako vidi svoju sjenu, biti će još 6 tjedana zime, a ako je ne vidi, biti će ranog proljeća. Televizijski meteorolog Phil Connors, cinični čovjekomrzac, stiže zajedno s producenticom Ritom i kamermanom Larryjem kako bi snimio reportažu o tom događaju u 6 ujutro. Nakon bezvoljno obavljenog posla Phil se sljedeći dan budi u motelu opet u 6 ujutro no iznenadi se da datum nije 3. veljače, nego ponovno 2. veljače. On je jedina osoba koja to primijeti dok se svi drugi ponašaju kao i dan prije, tako da je primoran opet snimiti reportažu i ponoviti sve svoje dijaloge još jednom. Sutradan se budi i shvati da je opet 2. veljače, i tako svaki dan, dok ne shvati da je u klopci. Pošto mu se Rita sviđa (iako ona o njemu misli da je samoživ muškarac) daje si zadatak da ju u tom jednom danu osvoji.

Teško mu je izići iz svoje kože, svog karaktera ali ima jednu prednost. On jedini zna da se dan u tom gradiću ponavlja i na sve se moguće načine pokušava umiliti Riti (sazna njene stavove o životu, nauči svirati klavir, ...). No, ne uspije. Čak joj i ispriča o svojoj dilemi i ona mu povjeruje te zajedno s njim provede noć ali nestane točno u 6 ujutro. Čak ga ni samoubojstvo ne može spasiti od rutine 2. veljače. Onda jednom odluči uljepšati si dan, situacije malo prilagoditi sebi, promijeniti svoju perspektivu i uživati u svemu. Završno pomogne puno ljudi (pošto unaprijed zna kakva će ih nedaća snaći toko dana) i nastupi u zabavi svirajući glasovir, te spontano privuče pažnju od Rite koja završi s njim u krevetu. Iduči dan se budi, no na njegovo iznenađenje ona je još uvijek u njegovom krevetu i više nije 2., nego 3. veljače. Zajedno izađu van iz motela i potrče po snijegu.

## [uredi] Nagrade

- Osvojena BAFTA (najbolji originalni scenarij)
- Osvojena Nagrada Saturn (najbolja glavna glumica Andie MacDowell) i 5 nominacija (najbolji fantastični film, režija, scenarij, glavni glumac Bill Murray, kostimi)

## [uredi] Zanimljivosti

- Film začudo nije snimljen u Punxsutawneyju, nego u Woodstocku, Illinois [4].
- U originalnom scenariju objašnjenje za ponavljanje dana ležalo je u činjenici da je Philova bivša ljubavnica na njega izrekla prokletstvo. Redatelj Harold Ramis je to na kraju izbacio jer mu se nije sviđalo.
- Billa Murraya je svizac ugrizao dva puta tijekom snimanja.
- Talijanska komedija "E Gia Ieri" iz 2004. je remake ovog filma (u nebičnoj situaciji da europski film prepravlja američki), samo što se radnja odigrava na jednom otoku a junak pravi reportažu o rodama [5].
- Ideja se labavo zasniva na knjizi "Die fröhliche Wissenschaft" (Vedra znanost) o čovjeku koji proživljava isti dan opet i opet, a koju je napisao Friedrich Nietzsche.
- Tom Hanks je bio u pregovorima za glavnu ulogu, ali je navodno redatelj smatrao da je "preblag" za ulogu[6].
- U originalnom scenariju, film je trebao započeti u sredini radnje, kada je Phil već zarobljen u vremenu, te kako je kao pripovjedač objašnjavao kako je dospio u situaciju.
- Scenarij za film je jedan od sveukupno samo tri scenarija koje je ikada napisao autor Danny Rubin. Ostala dva su "Hear No Evil" i "S.F.W.".
- U sceni u kojoj Phil vježba na klaviru kod profesorice glazbenog, svira melodiju "Rhaspody on a Theme by Paganini" kojoj je autor Sergei Rachmaninov.
- U sceni u kafiću, Rita Philu citira knjigu "Lay of the Last Minstrel" koju je napisao Sir Walter Scott.
- Nakon filma, praznik dana svizaca postao je jako popularan te se svake 2. veljače skuplja gomila u gradiću Punxsutawneyju.
- Pjesma koja svira na radiju svaki dan u 6 ujutro je "I Got You Babe" koju pjevaju Cher i Sonny.
- Tori Amos je bila u pregovorima za glavnu žensku ulogu.

## [uredi] Izvorna ideja

Ideja filma o jednom događaju koji se neprestano ponavlja se zasniva na kratkoj priči "12:01 PM" koju je napisao Richard Lupoff 1973. Po njoj je 1990. snimljen i kratki, 25-minutni film, "12:01" [7] u kojem je glumio Kurtwood Smith i sam Lupoff. Razlika je međutim što se u tom filmu glavni junak našao zarobljen u samo jednom satu koji se uvijek ponavlja od 12:01 do 13:00, kada se vrijeme opet vrati na 12:01. Zanimljivo, za TV je snimljen i triler "12:01" u kojem se junaku ponavlja cijeli dan i koji je objavljen iste godine kao i "Beskrajni dan", 1993. Ipak, "Beskrajni dan" pojavio se ranije, u veljači, dok je "12:01" objavljen u srpnju [8].

## [uredi] Teme i analiza

Proslava dana svizaca 2005.

U tom filmu redatelj Harold Ramis i scenarist Danny Rubin s jedne strane opisuju romansu protagonista, a s druge neobičnu priču (dan koji se ponavlja) koja upada u fantaziju po uzoru na filmove koje je režirao Louis Buñuel, dajući joj i dublje, metafizičke poruke koje potiču na razmišljanje, ponajviše one o Budizmu i Karmi [9] te važnosti ponovnih pokušaja u životu. Donekle se mogu povući i paralele sa Sizifovim mitom. U biti, radi se o zarobljenom ljudskom duhu.

Isto tako, razlog za ili sila koja ponavlja taj dan nikada nije data ili objašnjena, čime se gledatelju namjerno daje zadatak da sam izvlači zaključke. Glavni junak Phil počinje živjeti u nekom svojem svijetu, u kojem se jedine promjene javljaju iz njegove vlastite inicijative a nikako izvana, pa je moguće da se njegova karakterna promjena javlja samo stoga jer mu je jednostavno dosadilo ponašati se uvijek isto te je odlučio isprobati nešto novo. Teme filma su propuštene prilike i prolazak nezapažene ljepote u životu, ali i potreba za samoaktualizacijom, prihvaćanjem i poboljšanjem svojeg mjesta u životu.

## [uredi] Kritike

Rijetki kritičari su prigovarali, dok je većina hvalila film. Kritičar Ross Anthony u svojoj je recenziji napisao: "Ovo je prekrasan film. Na površini šašava komedija, čak i farsa. No pažljiviji pogled, pažljiviji pogled otkriva lako neprimjećenu ljepotu"[10] dok je Mike Gregory utvrdio: "U desetljeću obilježenom od "Zgodne žene" i "Odbjegle nevjeste", najbolja romantična komedija proizašla iz Hollywooda nije posjedovala niti nastupe Julije Roberts niti Richarda Gerea. Sredovječni, donekle neugledni i cinični Bill Murray bio je u 1993. neobičan idol. No "Beskrajni dan" ponudio je najsvježiju, najduhovitiju i najdirljiviju kombinaciju romanse i komedije u 1990-ima... "Beskrajni dan" dao je tom komičaru najbolju ulogu njegove karijere (izuzev filma "Tajkun iz Rushmorea"). Da je to bilo sve, bilo bi dovoljno da film zasluži pohvalu. No ono što ga stavlja na panteon velikih holivudskih komedija je to da uspijeva biti divlje duhovita bez da ispadne moronska, romantična bez da ispadne nametnuta i dubokoumna bez da ispadne propovjedačka... Shvaćam da će moja odluka da proglasim "Beskrajni dan" najboljim filmom 1990-ih natjerati mnoge čitatelje da se počešu po glavi ili upitaju da li imam ukusa. No ovo je izdaleka najbolja mainstream komedija koja je izašla iz Hollywooda u posljednjem desetljeću"[11].

Bill Rendall je utvrdio: "Kada bi morao odrediti svoj najdraži film, onda bi to bio "Beskrajni dan". To je komedija, fantazija, romansa i moralna priča u jednom. U filmu Bill Murray glumi čovjeka koji se oslobađa ograničenosti koje su obilježavale njegov život"[12]. David Bezanson je zaključio: "Briljantno, piskavo, dobroćudno i pametno su samo neke od pohvala koje mi filmski kritičari ne iskoristimo često, no sve se primjenjuju na ovaj film"[13]

## [uredi] Izvori

1. ↑ IMDb.com - Groundhog Day - Awards
2. ↑ AFI's 100 Years...100 Laughs
3. ↑ Writer's Guild of America, 101 Greatest Screenplays
4. ↑ Roadsideamerica.com
5. ↑ IMDb.com - E Gia Ieri
6. ↑ IMDb.com, Groundhog Day, Trivia
7. ↑ IMDb.com; "12:01" (1990)
8. ↑ IMDb.com; "12:01" (1993), Release info
9. ↑ Groundhog Day The Movie, Buddhism and Me
10. ↑ Ross Anthony, Groundhog Day - Review
11. ↑ Mike Gregory, "Groundhog Day" review
12. ↑ Bill Rendall, Groundhog Day Review
13. ↑ David Bezanson, Groundhog Day Review

## [uredi] Vanjske poveznice

- IMDb profil
- Rottentomatoes.com (na engleskom jeziku)
- Veliki filmovi Rogera Eberta
- Filmski.net
- Transparency Now o filmu
- Groundhog Day i Budizam
- National Review's Jonah Goldberg's priča o filmu
- Site scenarista Dannya Rubina

Dobavljeno iz "http://hr.wikipedia.org../../../b/e/s/Beskrajni_dan.html"

Posebno:Categories: Filmovi 1990-ih | Američki filmovi | Humoristični filmovi | Fantastični filmovi | Dobitnici BAFTE za najbolji scenarij | Dramski filmovi | Romantični filmovi

##### Views

- Članak
- Razgovor
- Trenutna inačica

##### Traži

##### Drugi jezici

- Dansk
- Deutsch
- English
- Español
- Français
- Italiano
- 日本語
- Nederlands
- Polski
- Русский
- Svenska
- 粵語